钦定古今图书集成/明伦汇编/氏族典/第582卷 > 耶律阿海
## 钦定古今图书集成/明伦汇编/氏族典/第582卷 > 耶律阿海

按《元史耶律阿海传》：“阿海，辽之故族，金桓州尹撒八
儿之孙，尚书奏事官脱迭儿之子也。阿海天资雄毅，
勇略过人，尤善骑射，通诸国语。金季遣使王可汗，见太祖姿貌异常，因进言金国不治戎备，俗日侈肆，亡
可立待。明年，复出使，与弟秃花俱往，慰劳加厚，遂以
秃花为质，直宿卫，阿海得参预机谋，出入战阵。金人”
讶其使久不还，拘家属于瀛。阿海殊不介意，攻战愈
厉，帝妻之以贵臣女，给户俾食其赋。癸亥冬，进攻西
夏诸国，累有功。丙寅，略地汉南，阿海为先锋。辛未，破
乌沙堡，鏖战宣平，大捷浍河。癸酉，拔宣德、德兴，乘胜
次北口。阿海奏曰：“兴创之始，愿止杀掠，以应天心。”帝
嘉纳焉。甲戌，金人走汴，阿海以功拜太师，行中书省
事，封秃花为太傅、濮国公。阿海从帝攻西域，俘其酋
长，未几，以疾薨于位，年七十三。至元十年，追封忠武
公。子三人：长忙古台，次绵思哥，次捏儿哥。忙古台在
太祖时为御史大夫，管领契丹、汉军，守中都，招安水
泊等处，卒，无子。捏儿哥在太祖时为右丞相，行省辽
东，万奴叛，举家遇害。绵思哥，袭太师，监寻斯干城，久
之，请还内郡，守中都路，卒。子二人：买哥，通诸国语。太
祖时为奉御，袭其父中都之职。时供亿浩繁，屡贷于
民，买哥悉以私帑偿之。从攻蜀，卒于军。妻移刺氏，以
哀毁卒。子七人：老哥，历提刑按察使，入为中书左丞，
驴马备宿卫，为必阇赤，仕至右卫亲军都指挥使。二
十五年，戍哈丹秃，有战功，以老乞骸骨。子六人：五台
奴袭职；拔都儿，中书右丞；文谦，兴国路总管；卜花，早
卒；蒙古不花，荆湖北道宣慰使；虎都不花，一名文炳，
湖州同知；万奴，为大匠副总管。